Leila Stockmarr (EL), 2025-11-27:
Hvis Socialdemokratiet havde 90 mandater, ville der så blive fremsat et lovforslag om at indføre et sprøjteforbud – i tråd med Mette Frederiksens valgløfte fra 2022 – inden sommerferien 2026?
Da Folketinget åbnede i år, inviterede Danmarks Naturfredningsforening og Danske Vandværker til en reception for at fejre, at vi havde taget beslutninger, der betød, at vi nu var i mål med at beskytte vores grundvand.
Den reception fandt dog først sted i år 6498.
For i 1998 satte Svend Auken en ambition om at beskytte de sårbare grundvandsdannende områder, som vi taler om i dag, og siden da har kun 0,6 pct. af de områder opnået den beskyttelse, som Svend Auken satte som sit mål.
Det illustrerer, hvor ufattelig langt der er igen, før vi overhovedet er i mål med noget, der ligner at træffe de beslutninger, der vil sikre, at vi også i fremtiden, på den helt lange bane, har rent drikkevand.
Og det er jo ganske alvorligt.
Netop fordi det er så alvorligt, var det også fantastisk nyt, da statsministeren i 2022 stillede sig frem sammen med en række partiledere og lovede danskerne, at man nu ville træde i karakter.
4 dage før valget lovede man danskerne, at man i næste regeringsperiode ville sætte ind med et helt nødvendigt sprøjteforbud på op mod 200.000 ha, altså hvad der svarer til fire gange Falsters størrelse, for at redde vores drikkevand.
Desværre er det ikke blevet omsat til handling, i hvert fald ikke til en handling, der betyder, at vi med ro i maven kan se for os, at der kommer til at blive truffet de nødvendige beslutninger for at sikre, at det her sker i den her regeringsperiode.
Det er derfor, at vi i Enhedslisten har indkaldt til den her forespørgselsdebat.
Med under et år til et kommende folketingsvalg, muligvis kortere, er det meget svært at se, at det, ministeren også har skitseret her i dag, og det, der er blevet lagt frem af regeringens planer, og jo egentlig også hvad der står i regeringsgrundlaget, vil sikre, at vi får truffet de nødvendige beslutninger.
Det betyder jo, at statsministerens løfte om i næste regeringsperiode at træde i karakter og sikre den regulering, der skal redde vores drikkevand, også i fremtiden, begynder at emme af at være et klokkeklart løftebrud.
Med den her forespørgselsdebat
vi vil gerne prøve at sende en redningskrans til vores drikkevand, men også til regeringen i forhold til at prøve at blive lidt mere præcise på, om der er noget, vi kan blive enige om, som vi som minimum skal gøre for at sikre os, at vi får nogle håndfaste beslutninger, der betyder, at et eventuelt nyt flertal efter et valg ikke bogstavelig talt kan tage al den kortlægning og alt det forberedende arbejde, der er blevet lavet, og sige: Ja, men det er der ikke nogen politisk vilje bag i den her regering.
For så når vi ikke længere, og så er vi tilbage til at skulle se frem til først at skulle til reception om flere tusind år.
Derfor synes vi, det er meget problematisk, at det, der bliver skitseret, også af ministeren i dag, jo ikke giver et håndfast løfte om, at der i næste folketingssamling, som jo måske er den sidste inden valget, vil blive fremsat noget, f.eks. et lovforslag, så vi faktisk kan lave en bindende aftale.
Derfor er vi en række partier, der er gået sammen om at lave en vedtagelsestekst, som jeg vil læse op, i håbet om at vi kan få regeringen på bedre tanker, både for at sørge for, at Socialdemokratiet kan undgå at løbe fra det løfte, de har givet danskerne, men egentlig også for at sikre, at alt det arbejde, som vi anerkender bliver lavet lige nu, bliver gjort til virkelighed og ikke ender i en skrivebordsskuffe.
Bl.a. synes vi jo godt, at man med den viden, man har, og den identificering, man allerede har lavet af visse områder, herunder store dele af Fyn, kunne sætte ind med forbud mod sprøjtning, i takt med at områderne bliver identificeret.
Der er mange ting, hvor man kan sige, at det desværre er en syltekrukke.
For man kunne skride til handling nu.
Man kunne indkalde til forhandlinger, som vi hører indikationerne på at der kommer.
Man kunne også love Folketinget og danskerne, at man inden sommerferien vil fremsætte et lovforslag, der inkluderer et sprøjteforbud, som man netop gik til valg på, og som man må formode at nogle vælgere havde regnet med, i hvert fald hvis de satte deres kryds ved Socialdemokratiet.
»I 2024 blev der fundet rester af landbrugets sprøjtegifte i 55,7 pct. af de aktive drikkevandsboringer.
Der er fundet forurening med pesticider i ca. 80 pct. af prøverne i det øverste grundvand, og i 40 pct. af prøverne er forekomsten højere end grænseværdien.
Det øverste grundvand er fremtidens drikkevand.
Folketinget konstaterer, at der er behov for akut regulering for at beskytte vores drikkevand, herunder et forbud mod anvendelse af sprøjtemidler på de sårbare grundvandsdannende områder, når de er færdigudpeget af Miljøstyrelsen.
Folketinget opfordrer regeringen til at indkalde partierne til politiske drøftelser primo 2026, så snart den regulatoriske rapport foreligger.
Folketinget noterer, at regeringen i tråd med statsministerens valgløfte fra 2022, inden sommer 2026 skal fremsætte et lovforslag, som sikrer et sprøjteforbud på de ca. 200.000 ha. sårbare grundvandsdannende områder, og som træder i kraft, i takt med at de bliver udpeget.«